Broj: 711-I-1468-P-84/20-06-19

Zagreb, 27. kolovoza 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave mogućeg sukoba interesa dužnosnice Marice Mikec, pomoćnice ministra kulture i medija,** na 96. sjednici, održanoj 27. kolovoza 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnice Marice Mikec, pomoćnice ministra kulture i medija, neće se pokrenuti, s obzirom da iz pribavljenih podataka i dokumentacije povodom zaprimljene prijave, u kojoj se navode okolnosti da je zaposlila …………………… i istoj omogućila rad u kopiraoni iako je zaposlena na radno mjesto spremačice, ne proizlazi da je u postupanju dužnosnice došlo do moguće povrede odredbi ZSSI-a.**

Obrazloženje

Protiv dužnosnice Marice Mikec, pomoćnice ministra Ministarstva kulture i medija, podnesena je dana 2. ožujka 2020.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-1148-P-84/20-01-4., povodom koje se vodi predmet broj P-84/20.

 U navedenoj prijavi prijavitelj ističe kako je dužnosnica Marica Mikec svojem kumčetu ………………. omogućila da radi na radnom mjestu u kopiraoni, a da je zaposlena prije više godina kao čistačica. Nadalje, navodi se kako ju je zaposlila navedena dužnosnica te da joj je omogućila rad bez adekvatne škole budući da je ………………. završila samo osnovnu školu.

Članak 3. stavak 1. točka 26. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15.) propisivao je da su pomoćnici ministara dužnosnici u smislu navedenog Zakona. Zakonom o sustavu državne uprave („Narodne novine“ broj: 66/19.), koji je stupio na snagu 18. srpnja 2019.g., propisano je da su državni dužnosnici u tijelima državne uprave ministar, državni tajnik, državni tajnik središnjeg državnog ureda, glavni ravnatelj, glavni državni inspektor te druge osobe sukladno posebnom zakonu. Zakon dalje. Upravnom organizacijom u sastavu ministarstva rukovodi ravnatelj, za uprave, zavode, ravnateljstva i urede, kao rukovodeći državni službenik. Člankom 69. stavkom 2. navedenog Zakona propisano je da pomoćnici ministra nastavljaju obnašati dužnost i ostvarivati prava sukladno zakonu kojim se uređuju obveze i prava državnih dužnosnika do imenovanja ravnatelja upravnih organizacija u sastavu ministarstava. Isto tako, člankom 3. stavkom 2. ZSSI-a propisano je da se odredbe toga Zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske. Uvidom u Registar dužnosnika utvrđeno je da Marica Mikec dužnost pomoćnice ministra kulture i medija obnaša od 29. studenog 2016.g. te je, slijedom ranije navedenog, povodom obnašanja navedene dužnosti obvezna postupati sukladno odredbama ZSSI-a.

Člankom 39. stavkom 1. ZSSI-a, propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Sukladno stavku 4. istog članka Zakona, podnositelju prijave jamči se zaštita anonimnosti. O pokretanju ili nepokretanju postupka Povjerenstvo donosi pisanu odluku.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom i) propisano da dužnosnici ne smiju na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Pritom je člankom 4. stavkom 2. ZSSI-a propisano je da je član obitelji dužnosnika u smislu ovog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika, dok je stavkom 5. istog članka ZSSI-a propisano da su povezane osobe u smislu ovog Zakona osobe navedene u stavku 2. ovog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 56. stavkom 3. ZSSI-a propisano je da postupci koji su pred Povjerenstvom započeti prije stupanja na snagu ZSSI-a, dovršit će se prema odredbama Zakona o sprječavanju sukoba interesa u obnašanju javnih dužnosti (»Narodne novine«, br. 163/03., 94/04., 48/05., 141/06., 60/08., 38/09. i 92/10.).

U navedenom predmetu Povjerenstvo je povodom navoda iz prijave, a radi donošenja odluke o tome postoje li okolnosti koje ukazuju na povredu odredbi ZSSI-a zatražilo od Ministarstva kulture i medija (ranije Ministarstva kulture) očitovanje i relevantnu dokumentaciju o provođenju sva javnog natječaja temeljem kojeg je zaposlena …………… kao i poslovima koje obavlja, dok je od Župe sv. Vida Mučenika zatražena informacija postoji li odnos kumstva između ……………………….. i dužnosnice Marice Mikec.

Na traženje Povjerenstva Ministarstvo kulture i medija očitovalo se dopisom, KLASA: 112-01/20-01/0112, URBROJ: 532-02/1-20-02 od 20. travnja 2020.g. u kojem se navodi kako je …………… Rješenjem o rasporedu KLASA: UP/I-112-01/05-01/443, URBROJ: 532-02-01/2-05-02 od 8. kolovoza 2005.g. u Ministarstvu kulture zaposlena na radnom mjestu namještenice IV. vrste-spremačice u Tajništvu na neodređeno vrijeme te je na isto mjesto raspoređena i sada temeljem Pravilnika o unutarnjem redu Ministarstva kulture. Nadalje, navodi se kako je namještenica primljena temeljem prethodno provedenog natječaja koji je objavljen u Narodnim novinama broj 66 od 30. svibnja 2005.g.. Navodi se kako je na natječaj pristiglo 13 prijava te je temeljem razmatranja istih odlučeno da je …………….. osoba koja najbolje odgovara zahtjevima posla radnog mjesta koje je bilo predmet natječaja. Ministarstvo nadalje navodi kako s obzirom na protek gotovo 15 godina od pokretanja predmetnog natječaja, isto ne raspolaže dodatnom dokumentacijom o načinu zapošljavanja imenovane. Isto tako, u dopisu Ministarstva navodi se kako na rad namještenice nikada nije bilo nikakvih primjedbi te da je sve zadaće i obveze uredno ispunjavala. U prilog svojim navodima uz dopis Ministarstva dostavljen je tekst objavljenog javnog natječaja za radno mjesto namještenika IV. vrste-spremačica, Rješenje o prijemu na rad namještenice ………………. od 12. srpnja 2005.g. te Rješenje o rasporedu na radno mjesto namještenice …………………….. od 8. kolovoza 2005.g.

Uvidom u dostavljenu dokumentaciju Povjerenstvo je utvrdilo da je dana 30. svibnja 2005.g.u Narodnim novinama objavljen javni natječaj za radno mjesto namještenik IV. vrste – spremačica za koji se kao uvjet tražilo završeno osnovnoškolsko obrazovanje. Nadalje, utvrđeno je da je ……………… nakon provedenog javnog natječaja primljena na rad u Tajništvo Ministarstva kulture na neodređeno vrijeme uz uvjet probnog rada od 3 mjeseca dana 12. srpnja 2005.g. te da je dana 8. kolovoza 2005.g. Rješenjem o rasporedu na radno mjesto raspoređena na radno mjesto namještenice IV. vrste-spremačica u Odjelu za tehničke poslove Tajništva Ministarstva kulture. Iz dopisa Ministarstva razvidno je da je ista raspoređena na navedeno radno mjesto i temeljem novog Pravilnika o unutarnjem redu Ministarstva kulture.

Na traženje Povjerenstva Župa sv. Vida Mučenika u Vrbovcu je dana 10. srpnja 2020.g. dostavila odgovor Povjerenstvu kako ne raspolaže podacima o odnosu kumstva između dužnosnice Marice Mikec i …………………..

Prvenstveno, Povjerenstvo ističe kako nije ovlašteno ocjenjivati zakonitost postupaka provedbe javnog natječaja za zapošljavanje ………………. te nije ovlašteno odlučivati o opravdanosti odluke da se upravo s njom zasnuje radni odnos već jedino može razmatrati je li na donošenje takve odluke na dužnosnika utjecao privatni interes odnosno je li dužnosnik koristio svoju javnu dužnost za osobni probitak ili probitak osobe koja je s njim povezana.

Povjerenstvo dalje ističe kako je iz pristigle dokumentacije razvidno da je ……………….. u Ministarstvu kulture i medija (ranije Ministarstvu kulture) zaposlena 2005.g., dakle prije stupanja na snagu ZSSI-a. Slijedom navedenog, Povjerenstvo ne može propitivati je li određeno ponašanje dužnosnika koje se dogodilo prije stupanja na snagu ZSSI-a ( 10. ožujka 2011.g.) protivno odredbama ZSSI-a. Ujedno, Povjerenstvo nije nadležno niti pokrenuti postupak u kojem bi svojom odlukom utvrđivalo je li određeno postupanje dužnosnika bilo protivno odredbama prethodno važećeg Zakona o sprječavanju sukoba interesa u obnašanju javnih dužnosti („Narodne novine“, broj 163/03, 94/04, 48/05., 141/06., 60/08., 38/09. i 92/10.

Također, s obzirom na prikupljenu dokumentaciju Povjerenstvo nije u mogućnosti utvrditi okolnost iz predmetne prijave da je dužnosnica Marica Mikec u odnosu kumstva s …………………., a nisu utvrđene druge okolnosti koje bi ukazivale da je Marica Mikec interesno povezana s ……………………...

Stoga, Povjerenstvo je donijelo odluku kao što je to navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Marica Mikec, elektronička dostava
2. Podnositelju prijave, putem dostavljene e-mail adrese
3. Objava na internetskoj stranici Povjerenstva
4. Pismohrana